钦定古今图书集成/理学汇编/学行典/第105卷 > 性理大全 > 《思虑》
## 钦定古今图书集成/理学汇编/学行典/第105卷 > 性理大全 > 《思虑》

程子曰：“思虑不得至于苦，　不深思则不能造于道，
不深思而得者，其得易失。人多思虑不能自宁，只是
做他心主不定，　未有不能体道而能无思者。故坐
忘则坐驰，有忘之心，是则思而已矣。　泛乎其思，不
若约之可守也。思则来，舍则去，思之不熟也。”　吕与
叔尝言，患思虑多不能驱除。曰：“此正如破屋中御寇，
东面一人”来未逐得西面又一人至矣，左右前后驱
逐不暇。盖其四面空疏，盗固易入，无缘作得主定。又
如虚器入水，水自然入。若以一器实之以水，置之水
中，水何能入来？盖中有主则实，实则外患不能入，自
然无事。

问：“思可去否？”上蔡谢氏曰：“思如何去思？”曰：“‘睿睿作圣’，
思岂可去？”问：“遇事出言，每思而发，是否？”曰：“虽不中，不
远矣。”

鲁斋许氏曰：“慎思，视之所见，听之所闻，一切要个‘思’
字。君子有九思，思曰睿是也。要思无邪，目望见山，便
谓之青，可乎？惟知故能思。”　或问：“心中思虑多，奈何？”
曰：“不知所思虑者何事，果求所当知，虽千思万虑可
也。若人欲之萌，即当斩去，在自知之耳。人心虚灵，无
槁木死灰不思之理，要当精于可思虑处。”

临川吴氏曰：“常人非无思，而不见其有得，何也？不思
其则，是谓妄思，恶有妄思而可以有得者哉？思必于
其则而后为思之正，则必于其得而后为思之成。则
也者，帝之衷，民之彝，性分所固有，事理之当然也。稽
诸夫子之言，‘无邪其纲，九思其目也。无邪者，心之则；
曰明、曰聪、曰温、曰恭、曰忠、曰敬者，视、听、色、貌、言，事之
则思之’。”思之，其有不得之者乎？